জাল পাসপোর্ট চক্রে পাকিস্তান যোগ? ইডি-র হাতে চাঞ্চল্যকর তথ্য

ওয়েব ডেস্ক: পহেলগামে জঙ্গি হামলার (Pahalgam Terror Attack) আবহে সামনে এল চাঞ্চল্যকর তথ্য। ছদ্মবেশে জাল পাসপোর্টের চক্র (Fake Passport Racket) চালানোর অভিযোগ উঠল এক পাকিস্তানি (Pakistani) নাগরিকের বিরুদ্ধে। ইডি-র (ED) দাবি, জাল পারপোর্ট কাণ্ডে ধৃত আজাদ মল্লিক আদতে পাকিস্তানের নাগরিক। নাম-পরিচয় বদলে সে দীর্ঘদিন ধরে ভারতে থেকে জাল নথি তৈরির বড়সড় চক্র চালাচ্ছিল বলে দাবি কেন্দ্রীয় সংস্থার।

উত্তর ২৪ পরগনার বিরাটির বাঁকড়া এলাকার বাসিন্দা বলে পরিচয় দিত আজাদ মল্লিক। নিজেকে বাংলাদেশি নাগরিক বলে দাবি করলেও ইডির তদন্তে উঠে এসেছে তার আসল পরিচয়। সংস্থার দাবি, আজাদ মল্লিক আদতে পাকিস্তানের বাসিন্দা আহমেদ হোসেন আজাদ ওরফে আজাদ হোসেন। ইডি সূত্রে খবর, তার বাড়িতে তল্লাশির সময় পাকিস্তানি ড্রাইভিং লাইসেন্স উদ্ধার হয়েছে। সেখানেই তার আসল নামের উল্লেখ রয়েছে। শুধু তাই নয়, আলাদা আলাদা তথ‍্য ব্যবহার করে সে দু’টি ভারতীয় ভোটার কার্ড, দু’টি আধার কার্ড ও ড্রাইভিং লাইসেন্সও জোগাড় করেছিল।

আরও পড়ুন: ফাঁকা বাড়িতে প্রতিবন্ধী নাবালিকাকে ধর্ষণ! অভিযুক্ত বিজেপি কর্মী

অভিযোগ, পাকিস্তান থেকে সীমান্ত পেরিয়ে বাংলাদেশ (Bangladesh) হয়ে এদেশে প্রবেশ করে আজাদ। এরপর ভুয়ো পরিচয়পত্র বানিয়ে পাসপোর্ট তৈরির কারবার শুরু করে। মোটা টাকার বিনিময়ে সে অন্যদেরও জাল পাসপোর্ট জোগাড় করে দিত। ইডির দাবি, এই চক্রের প্রায় সবকিছুই ছিল আজাদের নিয়ন্ত্রণে।

ইতিমধ্যে তদন্তকারীরা আজাদের অ্যাকাউন্ট থেকে প্রায় ২ কোটি ৬২ লক্ষ টাকার হদিশ পেয়েছেন। আরও একটি প্রতারণা মামলায়ও তার নাম জড়িয়েছে বলে ইডির দাবি। ফলে নতুন করে ইসিআইআর দায়ের করে তাকে ফের হেফাজতে নিয়েছে কেন্দ্রীয় সংস্থা।