পাকিস্তানিদের উপর বিধিনিষেধ! বিরাট সিদ্ধান্তে সিলমোহর ট্রাম্পের

ওয়েব ডেস্ক: বিদেশি নাগরিকদের দেশে প্রবেশের নিয়মে আবারও বড়সড় পরিবর্তন আনতে চলেছে মার্কিন সরকার (US Government)। ডোনাল্ড ট্রাম্প (Donald Trump) প্রশাসন এবার পাকিস্তান (Pakistani) ও আফগানিস্তানের (Afgan) নাগরিকদের আমেরিকায় প্রবেশের উপর আরও কঠোর বিধিনিষেধ আরোপের পরিকল্পনা করেছে। সম্প্রতি এক নামি আন্তর্জাতিক সংবাদ সংস্থা জানিয়েছে, আগামী সপ্তাহ থেকেই মার্কিন সরকারের এই নয়া বিধিনিষেধ কার্যকর হতে পারে। তবে ট্রাম্প প্রশাসনের এই পদক্ষেপ নিয়ে ইতিমধ্যে প্রশ্ন উঠেছে। কারণ মাত্র একদিন আগেই ট্রাম্প পাকিস্তানের সন্ত্রাসবিরোধী প্রচেষ্টার প্রশংসা করেছিলেন।

চলতি বছরের ২০ জানুয়ারি দ্বিতীয়বার প্রেসিডেন্টের দায়িত্ব গ্রহণের পর আমেরিকার জাতীয় নিরাপত্তার স্বার্থে বিদেশি নাগরিকদের প্রবেশের আগে কঠোর তথ্য যাচাইয়ের নির্দেশ দিয়েছিলেন ট্রাম্প। একইসঙ্গে, সংশ্লিষ্ট দেশগুলি তাদের নাগরিকদের পাসপোর্ট দেওয়ার আগে কী ধরনের নিরাপত্তামূলক ব্যবস্থা গ্রহণ করে, সেটাও খতিয়ে দেখার নির্দেশ দেওয়া হয়েছিল।

আরও পড়ুন: সৌদিতে ফের মুখোমুখি আমেরিকা-ইউক্রেন, কী নিয়ে আলোচনা?

উল্লেখ্য, ২০১৭ সালে প্রথমবার প্রেসিডেন্ট হওয়ার পর, ডোনাল্ড ট্রাম্প সাতটি মুসলিম সংখ্যাগরিষ্ঠ দেশের নাগরিকদের আমেরিকায় প্রবেশে নিষেধাজ্ঞা জারি করেছিলেন। যদিও বিষয়টি আদালতে গড়ায়। কিন্তু ২০১৮ সালে আমেরিকার সুপ্রিম কোর্ট এই সিদ্ধান্তকে বৈধতা দেয়। তবে ২০২১ সালে প্রেসিডেন্ট জো বাইডেন দায়িত্ব গ্রহণের পর ওই নিষেধাজ্ঞা বাতিল করেন।

তবে, ২০২৫-এ নতুন করে ট্রাম্প প্রশাসনের এই পদক্ষেপকে আগের অভিবাসন নীতির ধারাবাহিকতা হিসেবেই দেখা হচ্ছে। বিশেষ করে, ২০২৪ সালের প্রেসিডেন্ট নির্বাচনের আগে অভিবাসন ইস্যুকে সামনে রেখে ট্রাম্প তাঁর নীতিতে আরও কঠোর হওয়ার ইঙ্গিত দিচ্ছেন। তবে এই সিদ্ধান্ত কতটা কার্যকর হবে এবং এর কী ধরনের প্রতিক্রিয়া দেখা যাবে, সেটাই এখন দেখার বিষয়।