পহেলগাঁও কাণ্ডে কড়া জবাব ভারতের

নয়াদিল্লি: পহেলগাঁওয়ে (Pahalgam Terror Attack) পর্যটকদের উপর জঙ্গি হামলার ঘটনার ফুঁসছে গোটা দেশ। পহেলগাঁও হামলার পিছনে পাক যোগ, হামাস যোগ মিলেছে। যে ৪ জঙ্গিকে শনাক্ত করা হয়েছে, তাদের মধ্যে ২ জন পাকিস্তানি বলে জানা গিয়েছে। হামলার পিছনে মাস্টারমাইন্ড হাইফ সইদ ঘনিষ্ঠ লস্কর টপ কম্যান্ডার সইফুল্লা কাসুরি ওরফে খালিদ। এরপরই যোগ্য জবাব দেওয়ার হুঙ্কার দিয়েছেন হুঙ্কার কেন্দ্রীয় প্রতিরক্ষামন্ত্রী রাজনাথ সিংয়ের (Rajnath Singh)। পাকিস্তানের বিরুদ্ধে মোট পাঁচটি পদক্ষেপ করল ভারত। বুধবার বিদেশ সচিব বিক্রম মিসরি জানান, পাকিস্তানের সঙ্গে সিন্ধু চুক্তি বাতিল করা হল। বন্ধ করে দেওয়া হল আটারি সীমান্ত। ভিসা বাতিল সহ একের পর এক কড়া সিদ্ধান্ত নিল ভারত।

বুধবার সন্ধ্যায় দিল্লিতে প্রধানমন্ত্রী নরেন্দ্র মোদির (Narendra Modi) বাসভবনে জরুরি বৈঠকে বসেছিল কেন্দ্রীয় মন্ত্রিসভার নিরাপত্তা সংক্রান্ত কমিটি (সিসিএস)। প্রায় আড়াই ঘণ্টা ধরে সেই বৈঠক চলেছে। বৈঠক শেষের সাংবাদিকদের মুখোমুখি হন সিসিএসের কর্তারা। বিদেশ সচিব বিক্রম মিসরি পাকিস্তানের বিরুদ্ধে পাঁচটি পদক্ষেপের কথা ঘোষণা করেন। তিনি জানান, কিছুদিন আগেই জম্মু ও কাশ্মীরে নির্বাচন অনুষ্ঠিত হয়েছে। ধীরে ধীরে স্বাভাবিক ছন্দে ফিরেছে ভূস্বর্গ। অর্থনৈতিক অগ্রগতি হচ্ছে। সেই আবহে এই হামলা। পহেলগাম হামলার তীব্র প্রতিবাদ করে ভারত। মিসরি জানান, আজ থেকে সিন্ধু জলচুক্তি বাতিল করা হল। যতদিন না পর্যন্ত পাকিস্তান সীমান্ত সন্ত্রাস থামাচ্ছে ততদিন পর্যন্ত এই চুক্তি কার্যকর থাকবে না। ভারতে যে সব পাকিস্তানিরা রয়েছেন তাঁদের ৪৮ ঘণ্টার মধ্যে ভার‍ত ছাড়তে হবে। এছাড়াও ভারত এবং পাকিস্তান-দুই দেশের হাই কমিশন থেকেই সরিয়ে নেওয়া হবে সামরিক পরামর্শদাতাদের। পাক হাইকমিশনের পদগুলি ‘পারসোনা নন গ্রাটা’ বলে ঘোষণা করল নয়াদিল্লি।

আরও পড়ুন: বায়ুসেনাকে অ্যালার্ট, কাঁপছে পাকিস্তান

নয়াদিল্লি নির্দেশ দিয়েছে আট্টারি-ওয়াঘা সীমান্ত অবিলম্বে বন্ধ করে দেওয়া। যাঁরা সীমান্ত দিয়ে উপযুক্ত নথি নিয়ে ভারতে প্রবেশ করেছে তাদের ১ মে পর্যন্ত সময় দেওয়া হচ্ছে। তার মধ্যে এই সীমান্ত দিয়েই তাঁদের ফিরে যেতে হবে। ‘সার্ক ভিসা অব্যাহতি প্রকল্প’ এর অধীনে কোনও পাকিস্তানি নাগরিককে আর ভারতে প্রবেশ করতে দেওয়া হবে না। ইসলামাবাদে উপস্থিত ভারতীয় দূতাবাস থেকে প্রতিরক্ষা উপদেষ্টা, নৌ উপদেষ্টা এবং বায়ু উপদেষ্টাকে ফিরিয়ে নিচ্ছে ভারত।

দেখুন ভিডিও